Julia Philippi (Politikerin)
D Julia Philippi (* 18. Novämber 1962 z Naistadt an dr Wyystroß as Julia Beck) isch e dytschi Bolitikeri (CDU) un syt 2018 Mitglid vum Landdag vu Bade-Wirttebärg.

Uusbildig un Beruef 
D Philippi het z Homburg Abitur gmacht un derno an dr Universitet Haidelberch Chunschtgschicht, Volkswirtschaft un Romanischtik studiert. Syter anne 1992 fiert si d Galerie Julia Philippi z Dossenheim.

Bolitik 
D Philippi isch anne 1998 in d CDU yydrätte. Bi dr Kommunalwahle 2004 isch si in Gmairot vu Dossenheim gwehlt wore un au in Chraisdag vum Rhy-Necker-Chrais. Syter anne 2008isch si Stellverdrättendei Burgermaischteri z Dossenheim. 

Am 1. Jänner 2018 isch si fir dr Georg Wacker, wu as Gschäftsfierer zue dr Staatlige Toto-Lotto GmbH Bade-Wirttebärg gwächslet isch in Landdag vu Bade-Wirttebärg noogruckt. Im Landdag isch si Mitglid im Uusschuss fir Wisseschaft, Forschig un Chunscht un im Petitionsuusschuss.

Sunschtigs Engaschmänt 
 Mitglid im Kuratorium vu dr Landeszentrale für politische Bildung Baden-Württemberg
 Mitglid vu dr Jury „Radiale – Kunst im Kreis“ vum Rhy-Necker-Chrais
 Mitglid vu dr Kummission Chunscht vu dr Gmai Dossenheim
 Mitglid vum Ufsichtsrot vu dr Jugendeinrichtung Stift Sunnisheim gGmbH,
 Vorsitzeri vum Heidelberger Kunstverein e. V.
 2. Vorsitzeri vu dr Jugendkunstschule Heidelberg/Bergstraße e. V.
 Schatzmaischteri vum Galerieverband Rhy-Necker, Mannem.

Privats 
Ihre Großvater vu dr Muetersyte här isch dr Otto Eichenlaub gsii, wu noch em Zweete Wältchrieg Regierigsbresidänt vum Regierigsbezirk Rhyhesse-Pfalz un Mitglid vu dr Berotende Landesversammlig vu Rhyland-Pfalz gsii isch. Ihre Mueter Monika Beck isch Abgordneti vum saarländische Landdag gsii. D Philippi isch ghyrote, het drei Chinder un läbt mit dr Familie z Dossenheim bi Haidelberch.

Weblink 
d Julia Philippi uf dr Websyte vu dr CDU-Landdagsfraktion Bade-Wirttebärg

Fueßnote 

Dütsche Parlamentarier
CDU-Mitgliid
Frau
Läbigi Person